**Saistošo noteikumu projekta “Grozījumi Liepājas valstspilsētas pašvaldības domes 2023. gada 15. jūnija saistošajos noteikumos Nr. 9 “Liepājas valstspilsētas pašvaldības atkritumu apsaimniekošanas saistošie noteikumi””**

**paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Ar saistošajiem noteikumiem "Grozījumi Liepājas valstspilsētas pašvaldības domes 2023. gada 15. jūnija saistošajos noteikumos Nr. 9 “Liepājas valstspilsētas pašvaldības atkritumu apsaimniekošanas saistošie noteikumi”” (turpmāk – saistošie noteikumi) tiek papildināti šobrīd spēkā esošie Liepājas valstspilsētas pašvaldības domes 2023. gada 15. jūnija saistošie noteikumi Nr. 9 “Liepājas valstspilsētas pašvaldības atkritumu apsaimniekošanas saistošie noteikumi” (turpmāk – noteikumi Nr. 9), iekļaujot normas, kas nodrošinās iedzīvotājiem vēl pieejamāku atkritumu šķirošanu, kā arī nostiprinot visu pušu atbildību un pienākumus atkritumu apsaimniekošanā. Saistošajos noteikumos veikti arī tehniski grozījumi, kas saistīti ar atsevišķu punktu precizēšanu.  Šobrīd Liepājas pašvaldībā vieglā iepakojuma un bioloģisko atkritumu konteineru uzstādīšana ir brīvprātīga, tādējādi dalīti savāktais atkritumu apjoms, īpaši bioloģisko atkritumu, ir neliels. Saistošo noteikumu mērķis ir palielināt dalīti vākto atkritumu apjomu, tāpēc tie paredz papildu prasības attiecībā uz atkritumu šķirošanu. Līdz ar dalīti savāktā atkritumu apjoma pieaugumu samazināsies apglabājamo atkritumu apjoms un palielināsies resursu izmantošanas efektivitāte, radot pozitīvu ietekmi uz vidi. Jānorāda, ka arī viens no Atkritumu apsaimniekošanas valsts plāna 2021.–2028. gadam mērķiem bija līdz 2023. gada 31. decembrim nodrošināt, ka bioloģiskie atkritumi ir vai nu pārstrādāti rašanās vietā vai dalīti savākti un nodoti pārstrādei.  Eiropas Komisijas agrīnās brīdināšanas ziņojumā norādīts, ka pastāv risks, ka Latvija nesasniegs 2025. gada noteikto mērķrādītāju 55% attiecībā uz sadzīves atkritumu sagatavošanu atkalizmantošanai un pārstrādei. Kā viens no iemesliem zemajiem pārstrādes rādītājiem ir zems dalīti vākto pārstrādājamo atkritumu, tai skaitā bioloģisko atkritumu, savākšanas apjoms. Viens no ieteikumiem, lai sasniegtu noteiktos mērķus, ir uzlabot sniegumu atkritumu dalītās vākšanas jomā. Arī viens no Liepājas valstspilsētas un Dienvidkurzemes novada attīstības programmas 2022.–2027. gadam uzdevumiem ir attīstīt atkritumu apsaimniekošanas sistēmas, veicināt dalīto atkritumu, tai skaitā arī bioloģisko atkritumu, vākšanu un šķiroto atkritumu īpatsvara pieaugumu.  Saistošie noteikumi paredz, ka visiem atkritumu radītājiem, kas darbojas kādā no pārtikas piegādes ķēdes posmiem (primārā ražošana, pārstrāde un ražošana, pārtikas mazumtirdzniecība un citāda izplatīšana, restorāni un ēdināšanas pakalpojumi), ir pienākums dalīti vākt bioloģiskos atkritumus, savukārt daudzdzīvokļu dzīvojamo māju apsaimniekotājiem būs pienākums nodrošināt bioloģisko atkritumu šķirošanu pie daudzdzīvokļu dzīvojamām mājām, kurās ir vairāk kā 10 dzīvokļi vai kurās atrodas atkritumu radītāji, kas darbojas kādā no pārtikas piegādes ķēdes posmiem, ja šie atkritumu radītāji to pieprasa.  Prasības attiecas uz daudzdzīvokļu dzīvojamām mājām, kurās ir vairāk nekā 10 dzīvokļi, jo tādās dzīvo visvairāk iedzīvotāju, savukārt privātmājās pastāv bioloģisko atkritumu kompostēšanas iespēja, kas nav pieejama daudzdzīvokļu māju iedzīvotājiem. Daudzdzīvokļu dzīvojamām mājām ar 10 un mazāk dzīvokļiem un privātmājām bioloģisko atkritumu savākšanas konteineru uzstādīšana joprojām būs brīvprātīga.  Prasība obligātai bioloģisko atkritumu šķirošanas konteineru izvietošanai stāsies spēkā 2024. gada 1. septembrī.  Lai veicinātu dārzu un parku atkritumu kompostēšanu iespējami tuvu to rašanās vietai, saistošie noteikumi ir papildināti ar jaunām normām, kas nosaka kārtību, kādā atļauta bioloģisko dārzu un parku atkritumu kompostēšana daudzdzīvokļu dzīvojamo māju pagalmos. Lai nodrošinātu, ka komposta kastes konstrukcija ir tāda, lai komposts nevarētu izbirt tai cauri, lai kastes sienas nedeformētos un lai vizuāli aizsegtu kompostu, saistošajos noteikumos iestrādāta prasība izmantot rūpnieciski ražotas komposta kastes. Liepājas valstspilsētas pašvaldība ne vēlāk kā līdz 2024. gada 1. augustam izstrādās ieteikumus komposta kastu izvietošanai un komposta veidošanai un publicēs tos pašvaldības tīmekļvietnē www.liepaja.lv.  Ņemot vērā, ka dalītās atkritumu vākšanas sistēma vieglajam iepakojumam un stiklam ir izveidota un darbojas (iesaistījušās 608 daudzdzīvokļu mājas), tomēr, lai veicinātu minēto atkritumu šķirošanas apjoma pieaugumu, tiek noteikta prasība, ka konteineri vieglajam iepakojumam jāizvieto pie daudzdzīvokļu mājām, kurās ir vairāk kā 5 dzīvokļi un pie kurām ir izvietoti atkritumu konteineri, savukārt konteineri stiklam – daudzdzīvokļu mājās, kurās ir vairāk kā 10 dzīvokļi un pie kurām jau ir izvietoti atkritumu konteineri.  Noteikta arī prasība, ka atkritumu dalītās savākšanas punkti vismaz vieglā iepakojuma un stikla atkritumu dalītai savākšanai jāizveido tirdzniecības vietās (veikali, tirgus, tirdzniecības centri) ar platību virs 500 m2 un tirdzniecības vietai piegulošās autostāvvietās (sākot no vismaz 10 vietām, izņemot ielu malu stāvvietas), automazgātavās, kā arī degvielas uzpildes stacijās, kurās uz vietas ir operatori, jānodrošina vismaz vieglā iepakojuma atkritumu dalīta vākšana. Atkritumu dalītā vākšana veicama atbilstoši prasībām, ko noteicis atkritumu apsaimniekotājs.  Lai nodrošinātu atkritumu apsaimniekošanu atbilstoši faktiskajam radīto atkritumu apjomam, saistošie noteikumi papildināti ar nosacījumu, ja tiek konstatēts, ka savstarpēji noslēgtā klienta atkritumu apsaimniekošanas līgumā nolīgtais atkritumu konteineru iztukšošanas reižu skaits noteiktajā laika periodā neatbilst faktiski radītajam atkritumu daudzumam, atkritumu apsaimniekotājam un atkritumu radītājam ir pienākums vienoties par faktiskajai situācijai atbilstošu atkritumu savākšanu. |
| 1. Fiskālā ietekme uz pašvaldības budžetu | Saistošo noteikumu īstenošanai netiek prognozēta finansiāla ietekme uz pašvaldības budžetu, kā arī nav nepieciešama jaunu institūciju izveide, jo noteikumu īstenošanā iesaistītajām institūcijām nav plānoti jauni pienākumi vai funkcijas. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošo noteikumu īstenošana un ievērošana veicinās sadzīves atkritumu dalītu vākšanu, tādejādi samazinot atkritumu poligonā noglabājamo atkritumu apjomu un uzlabojot vides kvalitāti kopumā.  Uzstādot bioloģisko atkritumu konteinerus, iedzīvotājiem būs plašākas atkritumu šķirošanas iespējas un sakoptāka apkārtējā vide.  Iegūtais materiāls būs tīrāks, bez citu atkritumu piemaisījumiem. Iedzīvotājiem, kuri vēl nav uzsākuši bioloģisko atkritumu šķirošanu, būs jāmaina paradumi un jāuzsāk šo atkritumu dalīta vākšana, lai tos izmestu speciālajos bioloģisko atkritumu savākšanas konteineros, nevis pie nešķirotiem sadzīves atkritumiem.  Saistošie noteikumi nodrošinās vienlīdzīgas tiesības un iespējas atkritumu radītājiem un valdītājiem un uzlabos atkritumu apsaimniekošanas pakalpojuma kvalitāti un pieejamību.  Ievērojot saistošo noteikumu prasības, tiek nodrošināta droša, atkritumu apsaimniekošana, līdz ar to nav tiešas ietekmes uz iedzīvotāju veselību.  Ņemot vērā, ka saistošo noteikumu ievērošana ir saistoša visām juridiskajām personām saistošo noteikumu īstenošanai nav tiešas ietekmes uz uzņēmējdarbības vidi kopumā.  Saistošo noteikumu tiesiskā regulējuma mērķgrupa ir atkritumu radītāji un valdītāji, nekustamā īpašuma īpašnieki un pārvaldnieki, kā arī atkritumu apsaimniekotāji. Sabiedrības mērķa grupām Projekta tiesiskais regulējums nemaina tiesības un pienākumus. |
| 1. Ietekme uz administratīvajām procedūrām un to izmaksām | Saistošie noteikumi tiks publicēti oficiālajā izdevumā "Latvijas Vēstnesis", Liepājas valstspilsētas pašvaldības informatīvajā izdevumā “Katram Liepājniekam” un tīmekļvietnē www.liepaja.lv, iepriekš nosūtot Vides aizsardzības un reģionālās attīstības ministrijai atzinuma sniegšanai.  Persona par atkritumu apsaimniekošanas jautājumiem var vērsties Liepājas Centrālajā administrācijā, SIA “Liepājas RAS”, kas ir atkrituma poligona “Ķīvītes” apsaimniekotājs, kā arī pie sava atkritumu apsaimniekošanas pakalpojuma sniedzēja.  Nav paredzētas izmaiņas administratīvo procesu kārtībā.  Nav paredzētas administratīvo procedūru izmaksas. |
| 1. Ietekme uz pašvaldības funkcijām un cilvēkresursiem | Saistošie noteikumi izstrādāti Pašvaldību likuma 4. panta pirmās daļas 1. punktā noteiktās pašvaldības autonomās funkcijas – organizēt iedzīvotājiem sadzīves atkritumu apsaimniekošanas pakalpojumus neatkarīgi no tā, kā īpašumā atrodas dzīvojamais fonds – realizēšanai.  Saistošo noteikumu izpildes nodrošināšanai nav nepieciešama jaunu institūciju izveide vai papildu cilvēkresursu piesaiste. |
| 1. Informācija par izpildes nodrošināšanu | Saistošo noteikumu izpildē iesaistītās institūcijas – Liepājas Centrālā administrācija, kas nodrošinās organizatorisko jautājumu izskatīšanu, un Liepājas pašvaldības policija, kas nodrošinās saistošo noteikumu ievērošanas kontroli.  Izpildes nodrošināšanai nav nepieciešami papildu resursi. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai.  Saistošo noteikumu prasības un to izpilde neradīs papildu izmaksas pašvaldībai.  Pašvaldības izraudzītie līdzekļi ir leģitīmi un rīcība ir atbilstoša normatīviem aktiem. |
| 1. Izstrādes gaitā veiktās konsultācijas ar privātpersonām un institūcijām | Saistošo noteikumu projekts un tam pievienotais paskaidrojuma raksts sabiedrības viedokļa noskaidrošanai tiks publicēts pašvaldības oficiālajā tīmekļvietnē, kā arī informācija izvietota pašvaldības telpās Rožu ielā 6 apmeklētājiem pieejamā vietā. |

Domes priekšsēdētājs Gunārs Ansiņš